Pyhtään linja-autoturma

Pyhtään linja-autoturma tapahtui 6. helmikuuta 2006 kello 14.48, kun henkilöautoja Venäjälle kuljettanut ajoneuvoyhdistelmä ajautui vastaantulevien kaistalle ja törmäsi Helsinkiin kulkevaan linja-autoon Pyhtään alueella, noin 15 kilometriä Kotkasta. Linja-autossa olleista kymmenestä ihmisestä kaksi kuoli ja kuusi loukkaantui.
Tausta.
Linja-auto oli malliltaan Scania K 124 IB-B/705, joka oli otettu käyttöön huhtikuussa 2000. Sillä oli ajettu onnettomuushetkellä 709 500 kilometriä. Linja-auto oli matkalla Kotkasta Helsinkiin, ja matkaan se oli lähtenyt kello 14.25. Linja-autossa oli kuljettajan lisäksi yhdeksän matkustajaa.
Ajoneuvoyhdistelmän vetoauto oli malliltaan Mercedes-Benz 1840L. Se oli otettu käyttöön vuonna 2004, ja sillä oli ajettu 191 600 kilometriä. Auto veti perässään Lohr Eurolohr 17 -mallista 11,95-metristä kuljetusperävaunua. Ajoneuvoyhdistelmä oli kuljetusmatkalla Hangosta Moskovaan, ja sillä oli perävaunussa kuusi henkilöautoa. Ajoneuvoyhdistelmä kuului moskovalaiselle kuljetusyritykselle, ja sitä kuljetti vuonna 1972 syntynyt venäläistaustainen kuljettaja.
Onnettomuspäivänä kello 14 ilman lämpötila oli −17 celsiusastetta. Näkyvyys oli onnettomuushetkellä erinomainen, mutta tien pinta oli jäinen.
Törmäys.
Linja-auto lähti matkaan kello 14.25, ja sen oli määrä saapua Helsinkiin kello 16.35. Se pysähtyi matkansa aikana kaksi kertaa ottamaan matkustajia kyytiin. Ajoneuvoyhdistelmä oli lähdettyään kello 11.35 pysähtynyt neljä kertaa, joista pisin pysähdys kesti neljä minuuttia. Viimeinen pysähdys tapahtui tuntia ennen onnettomuutta Porvoossa. Vähän ennen onnettomuutta linja-auto kulki valtatie 7:llä, ja sen edessä oli puoliperävaunuyhdistelmä, jota sen kuljettaja oli lähtenyt ohittamaan puolitoista kilometriä pitkän ohituskaistan alettua. Onnettomuuspaikalla nopeusrajoitus oli 80 kilometriä tunnissa. Linja-auto kulki onnettomuushetkellä 87 kilometrin tuntinopeutta, ja ajoneuvoyhdistelmä 79.
Törmäys tapahtui kello 14.48. Linja-auton kuljettajan mukaan hän oli nähnyt vastaantulevan ajoneuvoyhdistelmän siirtyneen vastaantulevien kaistalle, minkä jälkeen hän oli yrittänyt jarruttaa ja väistää oikealle. Hän ei kuitenkaan kyennyt päässyt liikkumaan, sillä oikealla kaistalla oli ohitettavana ollut puoliperävaunu. Linja-auto ja ajoneuvoyhdistelmä törmäsivät toisiinsa vasen etukulma edellä, minkä seurauksena linja-autosta repesi vasenta kylkeä irti, ja se osui myös ohittamaansa puoliperävaunuyhdistelmään. Linja-auto kulki 70 metriä oikea kylki edellä, ennen kuin pysähtyi keskelle ajotietä. Ajoneuvoyhdistelmä suistui tien vasemmalle puolelle 80 metrin päähän.
Yksi linja-auton matkustajista teki ensimmäisen hätäilmoituksen kello 14.48.46. Hälytys annettiin kello 14.50, ja ensimmäinen hälytysajoneuvo saapui paikalle kello 15.00. Tätä ennen useat matkustajat siirtyivät paikalle pysähtyneeseen toiseen linja-autoon lämpimään. Hätäilmoituksia tehtiin yhteensä viisi. Pelastustoimintaan osallistui useita pelastusyksiköitä sekä poliisipartioita. 
Onnettomuudessa kuoli kaksi linja-auton matkustajaa, jotka istuivat linja-auton vasemmalla puolella. Kuljettaja loukkaantui vakavasti, ja viisi matkustajaa sai lieviä vammoja. Kaksi takaosassa istunutta matkustajaa säilyivät vammoitta. Myöskään ajoneuvoyhdistelmän kuljettaja ei loukkaantunut. Henkilövahinkojen lisäksi ajoneuvoyhdistelmä sekä linja-auto vaurioituivat pahasti, minkä lisäksi törmäys kaatoi kaksi isoa puuta ja tuhosi 30 metriä riista-aitaa.
Onnettomuuden syyt ja seuraukset.
Onnettomuustutkintakeskuksen mukaan onnettomuuden todennäköisin syy on ajoneuvoyhdistelmän kuljettajan hetkellinen nukahtaminen rattiin. Tutkinnan mukaan kuljettaja oli ollut kuljetustyössä yhtäjaksoisesti lähes 44 tuntia, ja pisin lepotauko oli kestänyt vain neljä tuntia ja 58 minuuttia. Tämän seurauksena kuljettajan suorituskyky oli heikentynyt merkittästi. Kuljettaja ei ollut myöskään ruokaillut riittävästi. Kuljettaja itse kiisti nukahtamisen.
Tutkinnan mukaan onnettomuuteen myötävaikutti myös linja-auton ylinopeus, sillä se kulki ohituskaistalla noin 105 kilometrin tuntinopeutta. Tämän vuoksi törmäys oli pahempi, ja reagointiaikaa oli vähemmän.
Onnettomuuden vakavuutta vähensi muun muassa se, että ajoneuvoyhdistelmät eivät osuneet toisiinsa keulat edellä, vaan pelkästään osittain. Linja-autoon oli myös asennettu vahvikelevy määräysten mukaisesti, mikä lievensi törmäystä.
Onnettomuuden seurauksena ajoneuvoyhdistelmän kuljettaja vangittiin kahdesta kuolemantuottamuksesta ja liikenneturvallisuuden vaarantamisesta.